text: Dansk ægtepar dømt for bedrageri
  27 marts 2012 kl. 17.01
  Et dansk ægtepar bosiddende i Tyskland ønskede, at deres to sønner skulle gå i en dansk skole. Det gav en betinget fængselsdom for bedrageri.
  Tirsdag blev et dansk ægtepar idømt tre måneders betinget fængsel. Det skriver P4 Syd.
  Det danske ægtepar er bosiddende i Tyskland, men arbejdede begge i Danmark og betalte dansk skat.
  Ægteparret havde tilmeldt deres børn en fiktiv adresse i Danmark for, at de kunne gå i en dansk skole. 
  Retten i Sønderborg afgjorde i dag, at der var tale om bedrageri og idømte begge ægtefæller tre måneders betinget fængsel. 
  Ifølge P4 Syd regner familien med at anke dommen til landsretten.
  